Την παραμονή του Δεκαπενταύγουστου, ένας τουρίστας στη Μύκονο που οδηγούσε «γουρούνα» βγήκε από τον δρόμο στην περιοχή Κανάλια κι έπεσε από γκρεμό 15 μέτρων. Σκοτώθηκε ακαριαία, ενώ το δεύτερο άτομο που επέβαινε στο τετράτροχο όχημα τραυματίστηκε σοβαρά. Σύμφωνα με μαρτυρίες κατοίκων και παραθεριστών, στο σημείο που σημειώθηκε το δυστύχημα δεν υπάρχει προστατευτικό κιγκλίδωμα, ενώ επίσης ο φωτισμός είναι ανεπαρκής.

Δεν είναι το μοναδικό παρόμοιο περιστατικό που σημειώνεται φέτος το καλοκαίρι. Τον περασμένο μήνα, μια 22χρονη τουρίστρια επίσης σκοτώθηκε με «γουρούνα» στη Μύκονο, το ίδιο κι ένας 19χρονος Βρετανός στη Ζάκυνθο. Το πρόβλημα είναι μεγάλο και δυστυχώς έρχεται στο προσκήνιο κάθε φορά που θρηνούμε θύματα σε κάποιο νησί.

Ιδιαίτερα το καλοκαίρι, σε περιοχές με πολλούς τουρίστες, το σκηνικό είναι γνωστό. Το έχουμε δει πολλές φορές στον δρόμο, γελώντας ή βρίζοντας: Ηλιοκαμένοι παραθεριστές καβαλούν τα ΑΤV (Αll-Τerrain Vehicle), όπως ονομάζονται οι «γουρούνες», και βγαίνουν στον δρόμο. Τις περισσότερες φορές δεν φορούν καν κράνος, ενώ δεν έχουν την απαραίτητη εμπειρία και ικανότητα για να οδηγήσουν ένα τέτοιο όχημα, που δεν είναι ούτε αυτοκίνητο ούτε μοτοσικλέτα, έχει δε ιδιαίτερη ροπή και ψηλό κέντρο βάρους –οι φθηνές «γουρούνες» δεν έχουν διαφορικό στις πίσω ρόδες- στοιχεία δηλαδή που κάνουν τα πράγματα χειρότερα.

VICE Video: Το Αυτόνομο Κράτος της Μυκόνου

Παρακολουθήστε όλα τα βίντεo του VICE, μέσω της νέας σελίδας VICE Video Greece στο Facebook.

Στην Ελλάδα υπολογίζεται ότι κυκλοφορούν σήμερα με άδεια περίπου 25.000 «γουρούνες». Το ελληνικό κράτος έχει κάνει ελάχιστα για να βάλει σε μια τάξη την κατάσταση. Την άνοιξη του 2018 η προηγούμενη κυβέρνηση κατέβασε νόμο με βάση τον οποίο τα ΑTV έως 125 κυβικά εκατοστά απαγορευόταν να κυκλοφορούν σε δρόμους με άσφαλτο, «παρά μόνο να τους διασχίζουν κάθετα» όπως ανέφερε η διάταξη. Ο ίδιος νόμος προέβλεπε πρόστιμο 1.000 ευρώ (διπλασιαζόταν σε περίπτωση υποτροπής) στον εκμισθωτή και τον οδηγό, αν ο τελευταίος δεν είχε άδεια οδήγησης. Έως τότε βέβαια δεν προβλεπόταν ειδική άδεια οδήγησης. «Για να διευκολυνθούν και να νοικιάζουν πιο εύκολα γουρούνες, τα γραφεία του τις νοικιάζουν, δεν είχε προβλεφθεί άδεια, ούτε μηχανής ούτε ειδική άδεια για τις γουρούνες. Στη Χερσόνησο έχουμε 2.000 κατοίκους και 10.000 γουρούνες. Δεν μπορεί να μην υπάρχει καταγραφή ή προδιαγραφές», είχε δηλώσει ο τέως Υπουργός Υποδομών και Μεταφορών, Χρήστος Σπίρτζης.

Οι αλλαγές πυροδότησαν έντονες αντιδράσεις από επιχειρηματίες που νοικιάζουν γουρούνες στα ελληνικά νησιά. Θορυβώδη ATV κατέβηκαν σε διαμαρτυρίες στη Μύκονο, την Κρήτη, έφθασαν έξω από το Υπουργείο Μεταφορών στην Αθήνα, περικύκλβσαν ακόμη και τη Βουλή. «Θάνατος στις γουρούνες = Θάνατος σε 10.000 οικογένειες» έγραφαν τα πλακάτ των διαδηλωτών. Παρά την καλή πρόθεση, η διαδικασία για την έκδοση ειδικής άδειας για τις γουρούνες δεν ενεργοποιήθηκε ποτέ από την κυβέρνηση ΣΥΡΙΖΑ. Έγινε κάποιες διορθώσεις από το υπουργείο, όμως στην ουσία ο νόμος παρέμεινε ανεφάρμοστος.

Τον περασμένο μήνα, το Υπουργείο Μεταφορών ανακοίνωσε ότι θα εξαιρέσει από την απαγόρευση της κυκλοφορίας των ATV έναν μεγάλο τμήμα των ασφαλτοστρωμένων δρόμων κι έπειτα τη διαχείριση του θέματος θα αναλάβουν οι κατά τόπους Δήμοι. Ο νέος υπουργός, Γιάννης Κεφαλογιάννης, ρωτήθηκε προ ημερών για τις «γουρούνες» στις τουριστικές περιοχές. «Η γενική απαγόρευση των τετράτροχων μοτοσικλετών έως 125 κυβικά ήταν ένα παράλογο μέτρο. Να θυμίσω ότι πρόκειται για οχήματα που έχουν εγκριθεί σύμφωνα με την ισχύουσα νομοθεσία της Ευρωπαϊκής Ένωσης, διαθέτουν άδεια κυκλοφορίας και πληρώνουν ετήσια τέλη κυκλοφορίας», είπε και σωστά.

Όμως, στη συνέχεια πρόσθεσε: «Θα καταργήσουμε άμεσα αυτήν την καθολική απαγόρευση. Σε κάθε περίπτωση, ο οικείος Δήμος στην περιοχή αρμοδιότητάς του θα διατηρήσει τη δυνατότητα να θέτει περιορισμούς στην κυκλοφορία αυτών των οχημάτων, κατ' εφαρμογή των διατάξεων του άρθρου 52 του Κώδικα Οδικής Κυκλοφορίας», πρόσθεσε ο ίδιος. Αυτό που προτείνεται δηλαδή είναι να συνεχιστεί η αντιμετώπιση της γουρούνας σαν ένα οποιοδήποτε όχημα κι έτσι να επιβάλλονται περιορισμοί στην κίνηση με βάση των Κώδικα Οδικής Κυκλοφορίας. Μόνο που, όπως περιγράψαμε παραπάνω, δεν είναι έτσι. Επομένως θα συζητήσουμε ξανά για τα ATV όταν πυκνώσουν τα τροχαία ατυχήματα στα ήδη ταλαιπωρημένα κυκλοφοριακά ελληνικά νησιά και η υπόθεση έρθει ξανά στο προσκήνιο για τον λάθος λόγο.

Για τα καλύτερα θέματα του VICE Greece, γραφτείτε στο εβδομαδιαίο Newsletter μας.

Περισσότερα από το VICE